钦定古今图书集成/明伦汇编/官常典/第749卷 > 范淑泰
## 钦定古今图书集成/明伦汇编/官常典/第749卷 > 范淑泰

按《明外史忠义传》：“淑泰，字通也，滋阳人。崇祯元年进
士，授行人。五年冬，擢工科给事中。上疏言综核之弊
以规帝，而以仁、敬、宽、简四说进。帝以宽、简非所急，不
纳其言。”已，复陈时政五事，言主势不可使孤，国体不
可使卑，王章不可使紊，宸断不可使偏，臣节不可使
偷。语多刺时事。报闻。复极陈刑狱繁多，乞敕刑官疏
理。帝褒纳之。流贼犯河南，追论先任巡抚樊尚璟罪又劾总兵邓𤣱淫掠状。中官张彝宪言：“天下逋赋至
一千七百馀万，请遣科道官督征。”帝大怒，责抚按回
奏。淑泰言民贫盗起，逋赋难追，督不从。给事庄鳌献、
章正宸建言下吏，抗疏救之。吏部张捷荐逆党吕纯
如，淑泰极论其谬，并论大学士王应熊朋比行私。无
何，又劾捷徇应熊意，用其私人王维章抚蜀，言“维章
官西宁，坐加征激变，落职闲住。捷朦胧启事，明肆奸
欺。”帝责捷自陈，捷诋淑泰党同伐异。帝不问。已，复言：
“维章为云南布政，赃私狼籍。捷、应熊纳其厚贿，为门
客所首，而锦衣不敢问。移之刑部员外郎杨惕如，遂
苟且毕事。”帝亦不听。时皇陵被毁，巡抚杨一鹏得罪，
应熊以座主故，力庇之。淑泰发其停匿章奏状，帝亦
不究。淑泰乃摭应熊纳贿数事上之。应熊捐赀助陵
工，淑泰又劾其召寇庇奸。帝责以挟私求胜，终不纳。
十一年冬，上疏言：“今以措饷故至，搜括借助，即行之
而得，再有兵事，能复行乎？治不规其可久，徒仓皇于
补救之术，非所以为忠也。陛下方以清节风天下，而
乃条叙百官金钱于多寡之间，是教之贪也。至借贷
之说，尤不可行。京师根本重地，迩者物力困竭，富商
大贾大半旋归。内不安，何以攘外？乞立寝其说。”又言：
“强兵莫如行法。今之兵，以索饷则强，以赴敌则弱，以
杀良冒功则强，以除暴救民则弱。请明示法令，诸将
能用命杀贼者，立擢为大将；否则死无赦。无以降级
戴罪，徒为不切身之痛痒。”帝是其言。十五年，累官吏
科左给事中。疏言：“天下苦兵十馀年，外无死绥之士，
内无握胜之臣。悠悠岁时，坐观成败，失治平之道一
矣。雨泽不降，兵役繁兴，百姓死伤，枕藉相望，犹复追
呼不休。以致人心思乱，延盗开门，失治平之道二矣。
加派二千馀万，损民长寇，谁为厉阶？既括饷以养兵，
乃呼饷则有，御寇则无，失治平之道三矣。师行粮从
今取给于经过之州县，奴辱长吏，鞭挞小民，劫财掠
妻，马首如错，失治平之道四矣。乞召密勿大臣，急图
驭将、足兵、安民、攘寇方略，勿徒饰太平之容，致天下
日坏也。”帝然之。其秋，出典浙江乡试，事竣还家。十二
月，兖州受围，淑泰竭力固守，城破死之。诏赠太仆少
卿，官其一子。